Paragrahv 16 reguleerib asutusesisese konkursi korraldamist ja paragrahv 17 asutusesisesel konkursil osalemist. Asutusesiseseid konkursse korraldab Välisministeerium regulaarselt, arvestades väljakujunenud teenistujate roteerimise rütmi, mille kestel välisesinduste personali vahetatakse eelkõige suvel. Nii kuulutatakse vähemalt kord aastas, tavaliselt kevadel välja konkurss järgmisel suvel esindustes vabanevatele ametikohtadele ning sügisel eelmise konkursi otsuste alusel Eestis vabanevatele ametikohtadele. Konkursi kuulutab Välisministeeriumi arvutivõrgus välja komisjoni esimees või tema teadmisel komisjoni sekretär. Konkursil osalemiseks jäetakse üldjuhul aega kaks nädalat (v.a erakorraliselt täidetavate ametikohtade puhul).